અરૂણ મજુમદાર જેઓ ‘નેચરવોક’ ગૃપનાં સ્થાપક સભ્ય છે. તેમણે કહ્યું કે, “વિશ્વામિત્રીના કિનારે નેચરવોક કરતા જાણવા મળ્યું કે આપણી પાસે પ્રકૃતિનો ખજાનો છે. જે આખી દુનિયામાં બીજે ક્યાંય નથી એવી નદી કે જે શહેરની વચ્ચેથી પસાર થતી હોય અને ૨૫૦ જેટલા મગરનું ઘર પણ હોય. મગરની બાજુમાંથી ડર્યા વગર પસાર થતાં પાણીના કાચબા બીજે ક્યાંય જોવા મળતા નથી. નદીના કિનારાની વનસ્પતિ, પંખીઓ અને જીવજંતુઓ સાથે લાગણીનો તંતુ હવે સંધાતો હોય તેવું લાગ્યું. તેથી જ વડોદરાના લોકો નદીના પ્રેમમાં પડે તેમ નક્કી કરી આ ફિલ્મ બનાવી. વડોદરાના નાગરીકો આપણી નદી, વૃક્ષો, પક્ષીઓ અને પ્રાણીઓને ચાહે છે તેથી જ જ્યારે ખબર પડી કે સાબરમતી રીવરફ્રન્ટ જેવા પ્લાનનું વિશ્વામિત્રી માટે પણ આયોજન થઇ રહ્યું છે ત્યારે વિશ્વામિત્રી અને શહેરના ભાવિ માટે ચિંતા થઇ, પણ ચર્ચા વિચારણાને અંતે નક્કી થયું કે વિશ્વામિત્રી માટે વડોદરા મ્યુનિસિપલ કોર્પોરેશન જૈવ વિવિધતાનું સંરક્ષણ થાય તેવો પ્રોજેક્ટ બનાવશે ત્યારે થોડી નિરાંત થઇ.”